જુના વાડજ સર્કલ ઉપર ભિક્ષાવૃત્તિ કરતી નિર્દોષ મહિલાઓને માર મારવાના અનેક વિડિયો સોશિયલ મિડિયા ઉપર વાયરલ થઈ ચૂક્યાં છે. આ વિડિયોમાં મહિલાઓને માર મારતાં લોકો ગાળા-ગાળી કરતાં અને ‘છોકરાં ચોર’ ગણાવી રહ્યાં છે. આમ તો, માર મારવામાં ૪૦-૫૦ લોકોનું ટોળું હતું પણ દ્રશ્યો જોવા માટે હજારેક લોકો એકત્ર થયાં હતાં. ‘બાળક ચોર’ ગેંગ હોવાનું કહેવામાં આવતાં કોઈ આ મહિલાઓની મદદે આવ્યું નહીં તેવો ઉન્માદ છવાયો હતો. જો કે, વાડજના પોલીસ કર્મચારીઓએ આવીને સ્થિતિ પામી લાઠીચાર્જ કરી ટોળાંને વિખેર્યા ત્યારે અલગ જ દ્રશ્ય જોવા મળ્યું હતું. મહિલાઓ પાસેની ઝોળીમાંથી ભિક્ષાવૃત્તિથી મેળવેલો લોટ અને ફ્રુટ નીકળ્યાં હતાં.